Judecătoria Craiova a condmanat la doi ani şi patru luni de închisoare cu suspendare o femeie acuzată de comiterea infracţiunilor de fals informatic şi delapidare. Anchetatorii au precizat că inculpata, angajată la o casă de amanet din Craiova la data faptelor, a întocmit 18 contracte de amanet fictive, după care şi-a însuşit sumele de bani aferente acestor contracte. Prejudiciul total adus societăţii comerciale a fost de puţin peste 39.000 de lei.
Inculpata a fost deferită justiţiei în octombrie 2023, de procurii Parchetului de pe lângă Judecătoria Craiova. În rechizitoriul întocmit, procurorii au explicat că femeia a comis faptele în perioada august 2019 – februarie 2020.
„În perioada 23.08.2019 –21.02.2020, în baza aceleiaşi rezoluţii infracţionale, inculpata, în calitate de angajată în funcţia de amanetar în cadrul S.C.(…), a întocmit în mod fictiv un număr de 18 contracte de amanet pe numele a trei persoane, fără a avea consimțământul acestora, prin introducerea fără drept de date informatice în programul informatic al societății angajatoare, rezultând date necorespunzătoare realității (contracte de amanet fictive), însuşindu-şi în interes personal sumele aferente acestor contracte şi cauzând societăţii un prejudiciu în cuantum de 39.029 lei”, au susţinut anchetatorii,
Pedeapsă cu suspendare după ce şi-a recunoscut faptele
Acest dosar a fost înregistrat pe rolul Judecătoriei Craiova în octombrie 2023. Pe 8 mai, femeia a fost condamnată la doi ani şi patru luni de închisoare cu suspendare. Judecătorii au constatat că inculpata a achitat o parte din prejudiciu (8.900 de lei). Femeia a fost obligată să achite părţii civile suma de 30.100 lei, reprezentând prejudiciu nerecuperat. Judecătorii au constatat că inculpata şi-a recunoscut faptele şi a susţinut că va achita prejudiciul.
Judecătorii au precizat că cele susţinute de inculpată nu s-au coroborat cu celelalte probe din dosar. Hotărârea Judecătoriei Craiova nu este definitivă.